ይህ በእምነት ብቻ መዳን፣ የአብ የወልድ የመንፈስ ቅዱስ ዘላለማዊ ውሳኔ ነው። ማንም ሊቃወም ወይም አስተያየት ሊሰጥበት ወይም ሊያሻሽለው አይችልም። መንፈስ ቅዱስ መዳን በክርስቶስ ብቻ ነው ሲል የማያወላውል አቋሙን ይናገራል (የሐዋርያት ሥራ 4፡12)። አብ "ወደ እኔ ኑ ኢየሱስን አትስሙት" ከማለት ይልቅ በተቃራኒው "በአምላካችሁ በእግዚአብሔር (በክርስቶስ) አድናችኋለሁ (ሆሴዕ 1፡7፤ ዘካርያስ 10፡12፤ 12፡5)፤ የምወደው ልጄ እርሱ ነው፤ እርሱን ስሙት፤ ታዘዙት" ሲል የማይነቃነቅ አቋሙን ይገልጻል (ማቴዎስ 17፡5፤ ማርቆስ 9፡7፤ ሉቃስ 9፡35)። እንዲሁም ራሱ እግዚአብሔር ወልድ "ማንም በእኔ በኩል ካልሆነ ወደ አብ የሚመጣ የለም፤ በሩ እኔ ነኝ" በማለት እውነታውን በግልጽ ያስረዳል (ዮሐንስ 10፡9፤ 14፡6)።
